CELEX: 
Language: bg
Date: 2022-03-14 00:00:00
Title: РЕГЛАМЕНТ ЗА ИЗПЪЛНЕНИЕ (ЕС) .../ НА КОМИСИЯТА за определяне на техническите спецификации, мерки и други изисквания за въвеждането на децентрализираната информационна система, посочена в Регламент (ЕС) 2020/1784 на Европейския парламент и на Съвета

РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА
            
            
               от 14.3.2022 година
            
            
               за определяне на техническите спецификации, мерки и други изисквания за въвеждането на децентрализираната информационна система, посочена в Регламент (ЕС) 2020/1784 на Европейския парламент и на Съвета
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2020/1784 на Европейския парламент и на Съвета от 25 ноември 2020 г. относно връчване в държавите членки на съдебни и извънсъдебни документи по граждански или търговски дела („връчване на документи“)
                  1
                и по-специално член 25, параграф 1 от него,
            
            
               като има предвид, че:
            
            
               (1)За да се създаде децентрализираната информационна система, е необходимо да се определят и приемат технически спецификации, мерки и други изисквания за въвеждането на тази система.
            
            
               (2)Съществуват инструменти, разработени за цифровия обмен на данни по съдебни дела, без да се заменят или да са необходими скъпоструващи изменения на съществуващите информационни системи, които са вече установени в държавите членки. Основният разработен до момента инструмент от този вид е системата за комуникация в областта на електронното правосъдие посредством онлайн обмен на данни (e-CODEX).
            
            
               (3)Децентрализираната информационна система следва да се състои от вътрешните системи на държавите членки и оперативно съвместими точки за достъп, чрез които те да са свързани помежду си. Точките за достъп до децентрализираната информационна система следва да се основават на e-CODEX.
            
            
               (4)След като децентрализираната информационна система бъде разработена, управителният комитет ще осигури нейното функциониране и поддръжка. Управителният комитет следва да бъде създаден от Комисията с отделен акт.
            
            
               (5)В съответствие с член 42, параграф 1 от Регламент (ЕС) 2018/1725 на Европейския парламент и на Съвета
                  2
                беше проведена консултация с Европейския надзорен орган по защита на данните, който прие становище на 24 януари 2022 г.
            
            
               (6)Мерките, предвидени в настоящия регламент, са в съответствие със становището на Комитета за връчване в държавите членки на съдебни и извънсъдебни документи по граждански или търговски дела, 
            
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Технически спецификации на децентрализираната информационна система
            
            
               Техническите спецификации, мерки и други изисквания за въвеждането на децентрализираната информационна система, посочена в член 25 от Регламент (ЕС) 2020/1784 на Европейския парламент и на Съвета, са изложени в приложението.
            
            
               Член 2
            
         
         
            
               Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко в държавите членки в съответствие с Договорите.
            
            
               Съставено в Брюксел на 14.3.2022 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 405, 2.12.2020 г., стр. 40. 
               
               
                  
                     (2)
                  
                        Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).
               
            
      
    ---documentbreak--- 
      
         
         
            
               ПРИЛОЖЕНИЕ
            
            
               ТЕХНИЧЕСКИ СПЕЦИФИКАЦИИ, МЕРКИ И ДРУГИ ИЗИСКВАНИЯ НА ДЕЦЕНТРАЛИЗИРАНАТА ИНФОРМАЦИОННА СИСТЕМА, ПОСОЧЕНА В ЧЛЕН 1
            
            
            
               1.Въведение
            
            
               Системата за обмен за връчване на документи (ВД) е децентрализирана информационна система, основана на e-CODEX, която може да осъществява обмен на документи и данни, във връзка с връчването на документи, между различните държави членки в съответствие с Регламент (ЕС) 2020/1784. Децентрализираният характер на тази информационна система ще позволява обмен на данни единствено между една държава членка и друга държава членка, без институциите на Съюза да участват в този обмен. 
            
            
            
               2.Определения
            
            
               2.1.„HyperText Transport Protocol Secure“ или „HTTPS“ означава криптирана комуникация и сигурни канали за връзка;
            
            
               2.2.„портал“ означава базовата реализация или националната вътрешна система, свързана с децентрализираната информационна система;
            
            
               2.3.„невъзможност за заличаване на произхода“ означава мерките, предоставящи доказателство за целостта на данните и доказателство за произхода на данните чрез методи като цифрово удостоверяване, инфраструктура на публичния ключ и електронни подписи;
            
            
               2.4.„невъзможност за отказване на получаването“ означава мерките, предоставящи на изпращача доказателство за получаването на данните от получателя, за когото са предназначени данните, чрез методи като цифрово удостоверяване, инфраструктура на публичния ключ и електронни подписи;
            
            
               2.5.„Simple Object Access Protocol (SOAP)“ означава, съгласно стандартите на World Wide Web Consortium, спецификация на протокол за съобщения за обмен на структурирана информация в изпълнение на уеб услуги в компютърни мрежи;
            
            
               2.6.„уеб услуга“ означава софтуерна система, създадена да поддържа оперативната съвместимост на взаимодействието машина-машина в мрежа; тя има интерфейс, описан в машинно обработваем формат;
            
            
               2.7.„обмен на данни“ означава обмен на съобщения и документи чрез децентрализираната информационна система.
            
            
            
               3.Методи за комуникация по електронен път 
            
            
               За целите на обмена на съобщения и документи системата за обмен за ВД използва методи за връзка, основаващи се на услуги, като например уеб услуги или други инфраструктури за цифрови услуги за многократна употреба.
            
            
               По-конкретно, тя ще използва инфраструктурата e-CODEX, която се състои от два основни компонента — Connector и Gateway. 
            
            
               Connector отговаря за комуникацията с базовата реализация или националните реализации. Той може да обработва обмена на съобщения с Gateway и в двете посоки, да проследява съобщенията и да ги потвърждава получаването им чрез използване на стандарти като доказателства ETSI-REM, да валидира подписите на бизнес документи, да създава токен, който съхранява резултата от валидирането във формат PDF и XML, и да създава контейнер, като използва стандарти като ASIC-S, при които бизнес съдържанието на съобщението е опаковано и подписано. 
            
         
         
            
               Gateway отговаря за обмена на съобщения и е агностичен по отношение на съдържанието на съобщенията. Той може да изпраща и получава съобщения до и от Connector, да валидира информацията от заглавната част на съобщението, да идентифицира правилния режим на обработка, да подписва и криптира съобщения и да прехвърля съобщения към други портали.
            
            
            
               4.Протоколи за комуникация
            
            
               Системата за обмен за ВД трябва да използва сигурни интернет протоколи, като например HTTPS за комуникация между портала и компонентите на децентрализираната информационна система и стандартните протоколи за комуникация, като например SOAP, за предаването на структурирани данни и метаданни.
            
            
               По-конкретно, e-CODEX осигурява висока степен на информационна сигурност, като се възползва от най-съвременна автентификация и многослоен криптографски протокол.
            
            
            
               5.Стандарти за сигурност
            
            
               За комуникацията и разпространяването на информация чрез системата за обмен за ВД техническите мерки за осигуряване на минимални стандарти за сигурност на информационните технологии включват:
            
            
               а)мерки, с които се гарантира поверителността на информацията, включително чрез използване на сигурни канали (HTTPS);
            
            
               б)мерки, за се гарантира целостта на данните, когато се обменят;
            
            
               в)мерки за осигуряване на невъзможността за заличаване на произхода на подателя на информацията в системата за обмен за ВД и на уведомлението за получаване на информацията;
            
            
               г)мерки за осигуряване регистрирането на инцидентите, свързани със сигурността, в съответствие с приетите международни препоръки за стандарти за сигурност на информационните технологии;
            
            
               д)мерки, с които се гарантират автентификацията и оторизацията на всеки регистриран потребител, и мерки, с които се проверява идентификацията на системите, свързани със системата за обмен за ВД;
            
            
               е)системата за обмен за ВД ще бъде разработена в съответствие с принципа на защита на данните още при проектирането и по подразбиране.
            
            
            
               6.Наличие на услугите
            
            
               6.1.Услугите се предоставят денонощно, седем дни в седмицата, като техническата достъпност на системата е поне 98 % с изключение на планираните дейности по поддръжка.
            
            
               6.2.Държавите членки уведомяват Комисията за дейностите по поддръжка, както следва:
            
            
               а)5 работни дни предварително за поддръжка, която може да блокира достъпа до системата до 4 часа;
            
            
               б)10 работни дни предварително за поддръжка, която може да блокира достъпа до системата до 12 часа;
            
         
         
            
               в)30 работни дни предварително за поддръжка, която може да доведе до недостъпност на системата до 6 дни годишно.
            
            
               6.3.Доколкото е възможно, в работните дни операциите по поддръжка се планират в рамките на 20:00 — 7:00 часа централноевропейско време.
            
            
               6.4.Когато държавите членки са фиксирали седмични часове за извършване на поддръжка, те уведомяват Комисията за часа и деня от седмицата, в които е планирана тази седмична поддръжка. Без да се засягат задълженията по точка 6.2, ако системите на държавите членки станат недостъпни през такъв предварително фиксиран период, държавите членки могат да решат да не уведомяват всеки път Комисията.
            
            
               6.5.В случай на неочаквана техническа неизправност на системите на държавите членки те уведомяват без забавяне Комисията, че техните системи са недостъпни, както и за планираното време на възобновяване на услугата, ако то е известно.
            
            
               6.6.В случай на неочаквана техническа неизправност на базата данни на компетентните органи, Комисията уведомява без забавяне държавите членки за неизправността, както и за планираното време на възобновяване на услугата, ако то е известно.